Alla mhuwiex indifferenti għal ġrajjiet il-bniedem Eliħu ssokta jgħid: "Taħseb int li dan huwa sewwa, tgħid: 'Jien għandi raġun, mhux Alla', jew xħin tgħid: 'X'jiswieli? Fiex jien aħjar jekk ma nidnibx?' Għal dan jien hekk inwieġeb, lilek u 'l ħbiebek f'daqqa: 'Erfa' għajnejk lejn is-sema, ħares, qis is-sħab kemm hu ogħla minnek! Jekk tidneb x'deni tagħmel lil Alla? U mqar tkattar ħtijietek, x'tagħmillu? Jekk tagħmel is-sewwa x'tagħtih? X'se jieħu b'daqshekk mingħandek? Lil bniedem bħalek tolqot ħżunitek, lill-bnedmin ħutek jiswa s-sewwa tiegħek. Taħt it-toqol tal-moħqrija n-nies tgħajjat, u kontra driegħ il-qawwijin titlob l-għajnuna. Iżda ħadd minnhom ma jgħid: 'Fejn hu Alla li ħalaqni, li jagħti l-wens billejl, li jgħallimna aktar mill-bhejjem tal-art, u jagħmilna egħref mit-tajr tal-ajru.' Uħud jgħajtu iżda Hu ma jweġibx, minħabba kburithom ta' nies ħżiena. Kollu ta' xejn , Alla ma jagħtix widen għall-kliem fieragħ, Xaddaj ma jagħtix kasu. Kemm inqas, mela, xħin int tgħid li ma tilmħux, li ressaqt kawża quddiemu u qed tistennieh, jew xħin tgħid li xejn ma tikkastiga l-korla tiegħu, u li Hu ma jagħrafx sewwa l-ħtija? Tassew, fil-vojt Ġob jiftaħ ħalqu, ipaċpaċ ħafna u bla sens."